Priekšlikums PADOMES ĪSTENOŠANAS LĒMUMS, ar ko apstiprina Īrijas makroekonomikas korekcijas programmas atjauninājumu /* COM/2013/0435 final - 2013/0206 (NLE) */





PASKAIDROJUMA RAKSTS Pēc Īrijas lūguma Padome 2010. gada 7. decembrī piešķīra Īrijai finansiālu palīdzību (Īstenošanas lēmums 2011/77/ES). Finansiālā palīdzība tika sniegta, lai atbalstītu spēcīgu ekonomikas un finanšu reformu programmu, kuras mērķis ir atjaunot uzticību, ļaut ekonomikā atjaunot ilgtspējīgu izaugsmi un nodrošināt finansiālo stabilitāti Īrijā, eurozonā un ES. Saskaņā ar Īstenošanas lēmuma 2011/77/ES 3. panta 9. punktu Komisija sadarbībā ar SVF un saziņā ar ECB ir veikusi desmito pārskatīšanu attiecībā uz Īrijas iestāžu progresu pieņemto pasākumu īstenošanā, kā arī saistībā ar pieņemto pasākumu efektivitāti un to ekonomisko un sociālo ietekmi. Ņemot vērā jaunāko informāciju, ar priekšlikumu [ierakstīt atsauci] Komisija ir ierosinājusi grozīt lēmumu 2011/77/ES. Papildu lēmums ir kļuvis vajadzīgs pēc tam, kad ir stājies spēkā "divu tiesību aktu kopums" (konkrēti, Regula (ES) Nr. 472/2013), kas paredz arī, kā ir jāgroza politikas nosacījumi, kuri ir ekonomikas korekcijas programmas pamatā. Regula (ES) Nr. 472/2013 attiecas uz pašreizējām makroekonomikas korekcijas programmām, kuras ir spēkā minētās regulas spēkā stāšanās dienā, un kurās attiecīgi ir jāveic izmaiņas saskaņā ar regulas 7. panta 5. punktā noteikto procedūru. 2013/0206 (NLE) Priekšlikums PADOMES ĪSTENOŠANAS LĒMUMS, ar ko apstiprina Īrijas makroekonomikas korekcijas programmas atjauninājumu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Eiropas Parlamenta un Padomes 2013. gada 21. maija Regulu (ES) Nr. 472/2013 par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības, un jo īpaši tās 7. panta 5. punktu, ņemot vērā Eiropas Komisijas priekšlikumu, tā kā: (1) Regula (ES) Nr. 472/2013 attiecas uz dalībvalstīm, kas jau saņem finansiālu palīdzību, tostarp no Eiropas finanšu stabilizācijas mehānisma (EFSM) un/vai Eiropas finanšu stabilitātes instrumenta (EFSI), sākot ar minētās regulas spēkā stāšanās dienu. (2) Regula (ES) Nr. 472/2013 nosaka noteikumus attiecībā uz makroekonomikas korekciju programmas apstiprināšanu dalībvalstīm, kuras saņem šādu finansiālo palīdzību, un kad attiecīgā dalībvalsts saņem palīdzību gan no EFSM, gan no citiem avotiem, tie ir jāsaskaņo ar noteikumiem, ko nosaka Regula (ES) Nr. 407/2010, ar ko izveido Eiropas finanšu stabilizācijas mehānismu. (3) Īrijai ir piešķirta finansiāla palīdzība gan no EFSM ar Īstenošanas lēmumu 2011/77/ES par Savienības finanšu palīdzības piešķiršanu Īrijai, gan no EFSI. (4) Lai nodrošinātu konsekvenci, apstiprinot makroekonomikas korekciju programmas Īrijai atjauninājumu saskaņā ar Regulu (ES) Nr. 472/2013, būtu jāatsaucas uz attiecīgajiem Īstenošanas lēmuma 2011/77/ES noteikumiem. (5) Saskaņā ar Īstenošanas lēmuma 2011/77/ES 3. panta 9. punktu Komisija sadarbībā ar Starptautisko Valūtas fondu (SVF) un saziņā ar Eiropas Centrālo banku (ECB) ir veikusi desmito pārskatīšanu attiecībā uz Īrijas iestāžu progresu pieņemto pasākumu īstenošanā, kā arī saistībā ar minēto pasākumu efektivitāti un ekonomisko un sociālo ietekmi. Šīs pārskatīšanas rezultātā jāveic dažas izmaiņas pašreizējā makroekonomikas korekciju programmā. (6) Šīs izmaiņas ir izklāstītas lēmumā [ierakstīt atsauci], ar ko groza Īstenošanas lēmumu 2011/77/ES, IR PIEŅĒMUSI ŠO LĒMUMU. 1. pants Īstenošanas lēmuma 2011/77/ES 3. panta 10. punktā minētie pasākumi, kas Īrijai jāveic 2013. gadā kā daļa no savas makroekonomikas korekcijas programmas, ir apstiprināti. 2. pants Šis lēmums ir adresēts Īrijai. 3. pants Šo lēmumu publicē Eiropas Savienības Oficiālajā Vēstnesī. Briselē, Padomes vārdā – priekšsēdētājs